ગુરૂવારે રાતે પાટીદાર યુવકોનું એક ટોળું જય સરદારના નારા લગાવતું વરાછા વિસ્તારમાંથી પસાર થયું અને તેમની બીજેપીના સ્થાનીક કાર્યાલયના અન્ય યુવાનો સાથે બોલાચાલી થઇ, જેમાં બન્ને જૂથો આમને સામને આવી ગયા હતાં. આ દરમ્યાન પોલીસ પણ આવી ગઇ હતી અને પોલીસે પચાસથી વધુ પાટીદાર યુવકોની અટકાયત કરી હતી. વાત વધી ત્યારે ગઇ જયારે પાટીદાર યુવકોને છોડાવવા માટે સુરત કોંગ્રેસના વિધાનસભ્યપદના ત્રણ ઉમેદવારો ત્યાં પહોંચ્યાં અને પોલીસ તેમની પણ અટકાયત કરી. જોતજોતામાં અફવાનું બજાર ગરમ થઇ ગયું અને પોલીસે ગઇકાલ સવાર સુધીમાં આ વિસ્તારમાં પોલીસ-પલટન ઉતારી દીધી, જેને લીધે ગેરકાયદે કરફયુ જેવી પરિસ્થિતી ઉભી થઇ ગઇ હતી. જો કે મોડી રાતે અટક કરેલા સૌ કોઇને છોડી મુકવામાં આવતાં ગઇકાલે સવારે બધું શાંત થઇ ગયું, પણ સૌ કોઇને ડર છે કે આ વિવાદ ફરી કયારેય પણ જાગી શકે છે. ગઇકાલે કોઇ જાતનું ટેન્શન ન હોવા છતાં પણ નવી બબાલ થાય નહીં એ માટે જબરો પોલીસ-બંદોબસ્ત આ વિસ્તારમાં મુકી દેવામાં આવ્યો હતો.